गहलोत बोले- वसुंधरा ने उसी लाइन पर बात कही तो क्या गलत किया?
Ashok Gehlot Vs Gajendra Singh Shekhawat: Political Tussle in Rajasthan सीएम अशोक गहलोत ने केंद्रीय मंत्री गजेंद्र सिंह शेखावत पर रावण वाले बयान पर पलटवार करने के बहाने राजस्थान की सियासी खींचतान के इतिहास को लाकर नई बहस शुरू कर दी है
सीएम अशोक गहलोत ने केंद्रीय मंत्री गजेंद्र सिंह शेखावत के रावण वाले बयान पर पलटवार करने के बहाने राजस्थान की सियासी खींचतान के इतिहास को लाकर नई बहस शुरू कर दी है।
गहलोत ने भैरोंसिंह शेखावत सरकार गिराने के षड्यंत्र में शामिल नहीं होने का उदाहरण दिया। साथ ही उसकी तुलना खुद की सरकार पर पायलट खेमे की बगावत से करते हुए इशारों में सियासी निशाना साधा। साथ ही पूर्व सीएम वसुंधरा राजे और कैलाश मेघवाल की तारीफ करके फिर सियासी चर्चा को हवा दे दी।
हनुमानगढ़ के रावतसर में शुक्रवार को मीडिया से बातचीत में गहलोत ने कहा- गजेंद्र सिंह शेखावत हमारी सरकार गिराने की साजिश का मुख्य किरदार था। हमारे 19 विधायक मानेसर गए थे। उसमें मुख्य भूमिका गजेंद्र सिंह की थी।इन्होंने 19 विधायकों को सब तरह से लालच दिया, हम जानते हैं। अमित शाह साथ थे। धर्मेंद्र प्रधान साथ थे।
धर्मेंद्र प्रधान के घर मीटिंग होती थी। वहीं, अमित शाह और जफर इस्लाम जाते थे। हमारे विधायकों को बुलाते थे। इतना बड़ा कांड करने के बाद इन्हें शर्म भी नहीं आती है। गजेंद्र ने चुनी हुई सरकार को गिराने का कुकर्म किया है।
मैंने भैरोंसिंह शेखावत सरकार गिराने की साजिश में साथ नहीं दिया था 
भैरोसिंह शेखावत जब सीएम थे, बीमार हो गए थे। इलाज करवाने विदेश गए थे। पीछे से उनके ही लोगों ने सरकार गिराने का षड्यंत्र किया था। मैं प्रदेश कांग्रेस का अध्यक्ष था। मैंने कहा- एक आदमी बीमार है। पीछे आप सरकार गिराने का षड्यंत्र कर रहे हो। मैं आपका साथ नहीं दूंगा। बलि राम भगत उस समय गवर्नर थे। उन्हें यह बात मालूम थी। भैरोंसिंह शेखावत को भी यह बात पता लगी।
राजे और मेघवाल ने क्या गलत कह दिया? 
गहलोत ने कहा- जिस तरह मैंने प्रदेशाध्यक्ष रहते हुए शेखावत सरकार को गिराने के षड्यंत्र में साथ देने से मना कर दिया था। इसी लाइन पर अगर वसुंधरा राजे और कैलाश मेघवाल ने कहा कि राजस्थान में हमारे यहां हॉर्स ट्रेडिंग करके सरकार गिराने की परंपरा नहीं रही है, तो क्या गलत कहा उन्होंने?
उन्होंने कहा- राजस्थान की परंपरा नहीं है तो गलत क्या कहा? ये गुजरात में पूरा बहुमत होते हुए भी कांग्रेस के विधायकों को खरीद रहे हैं। ये कांग्रेस को खत्म करना चाहते हैं। इसीलिए गुजरात में पूरा बहुमत होते हुए भी कांग्रेस के विधायकों को खरीद रहे हैं।
गहलोत बोले- मुझे कोई पद की भूख नहीं 
रावतसर में महंगाई राहत कैंप की सभा में गहलोत ने कहा- मैं 50 साल से राजनीति कर रहा हूं। कांग्रेस ने मुझे सब कुछ दिया है। मुझे कोई पद की भूख नहीं है। मैं चाहता हूं मुझ में जब तक सांस है, तब तक आपकी सेवा करूं। यही मेरा संकल्प है। सोनिया गांधी ने मुझ पर विश्वास किया तीन बार मुख्यमंत्री रहा, राहुल गांधी ने अभी तीसरी बार बनाया।
इंदिरा गांधी ने विश्वास किया और मुझे पांच बार एमपी बनाया और इंदिरा गांधी के साथ मैं डिप्टी मिनिस्टर बन गया था। राजीव गांधी ने विश्वास किया मैं राज्य मंत्री बन गया, प्रधानमंत्री के साथ अटैच रहा। पीवी नरसिम्हा राव ने विश्वास किया तो मैं टैक्सटाइल मिनिस्टर बन गया। कांग्रेस ने मुझे सब कुछ दिया है।
BJP-RSS वाले हिटलर की तरह देश को बर्बाद करेंगे
गहलोत ने कहा- बीजेपी वाले अब देश को एक पार्टी की तरफ ले जाना चाहते हैं, विपक्ष को खत्म करना चाहते हैं। चीन और रूस में एक ही पार्टी है। क्या इस मुल्क की आने वाली पीढ़ियों को हम एक पार्टी की व्यवस्था सौंपकर जाने वाले हैं, जिसमें विपक्ष के लिए कोई जगह ही नहीं हो। आप तय कर लीजिए क्या करना है?
आरएसएस और बीजेपी के लोग हिटलर की तरह देश को बर्बाद कर देंगे। इन्होंने धर्म के नाम पर गुमराह करके सरकार बन ली। हम हिंदू नहीं है क्या?
क्या अकेले बीजेपी-आरएसएस ने ही हिंदुओं का ठेका ले रखा है क्या? इनकी चालों को समझ जाओ। आने वाले वक्त में जब देश को तकलीफ आएगी तब कुछ नहीं बचेगा। देश में लोकतंत्र बर्बाद होगा तब दुर्गति होगी।
ये भी पढ़ें-
केंद्रीय मंत्री शेखावत ने CM को रावण कहा:गहलोत बोले- गजेंद्र सिंह जेल जा सकता है
चुनावी साल में भाजपा-कांग्रेस नेताओं के बयान में तल्खी बढ़ती जा रही है। केंद्रीय जलशक्ति मंत्री गजेंद्र सिंह ने सीएम गहलोत को राजस्थान की राजनीति का रावण बता दिया तो गहलोत भी पलटवार करने से नहीं चूके और कहा- 'संजीवनी घोटाले में वह जल्दी जेल जा सकता है।' (पूरी खबर पढ़ें)
संजीवनी घोटाले में केंद्रीय मंत्री शेखावत की मुश्किलें बढ़ीं
बहुचर्चित संजीवनी क्रेडिट को-ऑपरेटिव सोसायटी घोटाले मामले में केंद्रीय जलशक्ति मंत्री गजेंद्र सिंह शेखावत की मुश्किलें बढ़ गई हैं। शुक्रवार को राजस्थान हाईकोर्ट ने राज्य सरकार की ओर से पेश एप्लिकेशन को स्वीकार कर लिया है।​​​​​​​ (पूरी खबर पढ़ें)